Štefanec, Ivan, poslanec NR SR (2012-08-06):
Ďakujem veľmi pekne, pán predseda. Ctené kolegyne, vážení kolegovia, pán minister. Rokujeme už druhý týždeň o návrhu na skrátené legislatívne konanie, pričom, ako všetci vieme, tri dni sme sa zaoberali návrhom, ktorý vláda stiahla, pretože si uvedomila, že tento návrh zbabrala. Som presvedčený, že zbabrala aj tento druhý návrh, pretože nie je žiadny dôvod na skrátené legislatívne konanie. Nie je žiadny dôvod preto, aby takýmto podlým spôsobom brala peniaze na dôchodky ľudí. Bohužiaľ, pri tomto návrhu boli viacnásobne porušené legislatívne pravidlá, či už v pripomienkovom konaní, či už pri prerokovávaní v Národnej rade. Boli sme toho svedkami, bohužiaľ, aj v piatok, keď sa hlasovalo po už skončenom rokovacom dni, ktorý sme si všetci ráno odsúhlasili. Mrzí ma, že nielen vláda porušuje zákon, ale núti aj Národnú radu, a vládna strana presadzuje a zneužíva svoju moc, aby boli tieto pravidlá porušované aj v parlamente. To je toľko, čo sa týka formy. Čo sa týka obsahu, zaujali ma v rozprave niektoré poznámky, ktoré opakovane sa objavujú, aj keď vieme, že nie sú pravdivé. Stačí sa pozrieť na čísla. Pán poslanec Jasaň hovoril o tom, kto doviedol túto krajinu do zlej finančnej situácie. Nuž, rád vám pripomínam, dámy a páni, že v roku 2009, keď Slovensko prišlo na príjmoch o 2 mld. eur, tak Národná rada schválila rozpočet, ktorým ani jedno euro neušetrila. A, bohužiaľ, tieto 2 mld. eur tvoria stále nápor na verejné zdroje, s ktorými sa každý musí zapodievať. Minulá vláda sa s tým zapodievala tak, že musela takisto šetriť, ale bez toho, že by brala z účtov ľudí. Šetrila tak, že dokonca to bolo druhé najrýchlejšie tempo v celej únii a predovšetkým na strane výdavkov, štátneho rozpočtu, teda na strane úspor. To je základný rozdiel medzi tým, ako sa dá šetriť, ako kto chce konsolidovať. Súčasná vláda chce šetriť tak, že chce zobrať peniaze ľudí. Považujem to, najmä v tomto čase, za podlé a za zbabelé, že takýmto spôsobom musíme teraz prerokovávať návrh zákona, ktorý významne ovplyvňuje stavy, ktoré sú na dôchodkových účtoch a významne ovplyvňuje celý dôchodkový systém, pretože, bohužiaľ, zhoršuje jeho udržateľnosť. Dámy a páni z vládnej strany, vy neriešite problém, vy len odsúvate toto riešenie do budúcnosti, kedy každá vláda, každý, kto príde po vás, bude mať ešte horšiu situáciu, sťaženejšiu situáciu, a bude horšie sa musieť vysporiadavať s tým, aby bolo čo na dôchodky. Vyplýva to už z demografického vývoja, pretože vieme, že dnes je na jedného dôchodcu 5,6 človeka v aktívnom veku. O menej ako tridsať rokov to bude menej než dvaja ľudia, ktorí budú pracovať v produktívnom veku, a títo sa majú skladať na ľudí v dôchodkovom veku. Takáto situácia je neudržateľná a môže byť riešená jedine tým, že sa bude predlžovať vek odchodu do dôchodku, alebo sa bude znižovať výška dôchodkov. Ani jedno ani druhé nerobíte. Samozrejme, že je to nepopulárne, tak robíte to, čo je najjednoduchšie, beriete z príjmov ľudí, beriete z ich úspor a riešite s tým si svoju spotrebu. Nuž, paradoxne ale som v rozprave zaznamenal aj výroky, ktoré podľa môjho názoru vládnu stranu a opozíciu trošku aj spájajú, pretože pán poslanec Martvoň povedal doslova: „My nebudeme zvyšovať poplatky kvôli DSS-kám, aby sme im zvýšili zisky, ale kvôli tomu, aby ľudia vystúpili.“ Výrok pána poslanca. Nuž, podľa mňa tento výrok spája vládnu stranu s opozíciou, pretože je dôkazom toho, po prvé, že konečne pán poslanec si prečítal zákon a evidentne dokazuje, že poplatky pre DSS-ky budú vyššie. Je to tak. Aj keď to niektorí kolegovia odmietali. Dámy a páni, týmto zákonom idete zvyšovať príjmy DSS-kám. Vy im pomáhate. Vy idete brať ľuďom a zvyšovať príjmy DSS-kám. To je jeden fakt. Druhý fakt je ale ešte drastickejší, pretože hovorí otvorene o tom, že vám ide o všetky úspory ľudí, ktoré sú v druhom pilieri. O 5 mld.. Ja som presvedčený, že ide presne o to. Nejde len o 500 mil. eur ročne, ktoré im navrhujte zobrať, ľuďom, ale ide o 5 mld.. Vy chcete, aby ľudia z druhého piliera vystúpili. Dvakrát sa vám to už nepodarilo. Dvakrát bol druhý pilier otvorený. Teraz je otvorený tretíkrát a vy presne používate túto techniku, aby ste vyhnali ľudí. Ja vám môžem len potvrdiť, že skutočne je to tak, ako hovorí pán poslanec, a ide len a len o peniaze. Ide o to, aby ľudia z druhého piliera boli vyhnaní. Odkaz pre občanov je veľmi jasný. Nenechajte sa znechutiť, zostaňte v druhom pilieri, pretože akonáhle z druhého piliera odídete, všetko prepadne v prospech vlády. Takže myslím si, že tento výrok celkom nás posunul v tom, že sme opäť bližšie. Tá diskusia nie je až taká ostrá. Ten výrok smeroval k tomu, že pán poslanec pochopil, o čom ozaj úsilie vlády je. Druhý výrok, ktorý ma zaujal osobitne, bolo vyhlásenie pani poslankyne Vaľovej, ktorá hovorila za poslanecký klub vládnej strany a ktorá, ako všetci vieme, je známa tým, že vidí viac dopredu, a tá hovorila o tom, že tieto peniaze sú štátne. Nuž, nadväzujúc na prvý výrok pána poslanca Martvoňa, ktorý hovorí, že im ide o to, aby ľudia odišli, pani poslankyňa už vie, že všetci naozaj odídu a že tieto peniaze sú štátne. Takže opäť sme ďalej, aj keď, samozrejme, vieme, že to tak nie je zatiaľ, našťastie, tieto peniaze sú predmetom dedičského konania, ako sme hovorili o tom pri vystúpení pána poslanca Chrena. Tieto peniaze sú na osobných účtoch ľudí. Samozrejme, že nie sú predmetom verejných financií. Veď keby boli, tak nemáte problém, dámy a páni, s konsolidáciou, že? Ale preto práve, že sú to súkromné peniaze, preto ich chcete zobrať. Je to úplne jednoduché. Ide o to. Ústavné riešenie. Samozrejme, že situácia si žiada ústavné riešenie. Situácia je vážna aj vzhľadom na demografický vývoj a žiada si stabilné ústavné riešenie. Mimochodom, už dvakrát sme navrhovali ústavný zákon o ochrane vkladov dôchodkov. A nielen v druhom, ale aj v prvom pilieri, lebo, pochopiteľne, tu ide o viacpilierový systém, a keď ústavné riešenie, tak musí zahŕňať aj prvý pilier a musí zahŕňať návrhy, ktoré sú dlhodobo udržateľné. Sme pripravení hľadať takéto ústavné riešenie a myslím si, že aj na základe tohto postoja aj na základe postoja ďalších strán bude najrozumnejšie, keď tento návrh stiahnete a začneme sa venovať vládnemu návrhu. Keď ho nechcete stiahnuť, plán B je, dajte tam ustanovenie o tom, že zákon bude platiť len na dobu určitú, pričom my sme pripravení vždy ústavné riešenie hľadať. Pretože všetci vieme, že v tomto zákone ide len a len o peniaze. A nie vôbec o peniaze bohatých, ako to vládna strana často deklaruje. Ide o peniaze ľudí, ktorí sú v druhom pilieri. Ide o peniaze ľudí, ktorí pracujú na dohody. Aj tých sa týka tento zákon. O tom tu menej hovoríme. Ale 800 tisíc dohodárom sa podstatne zvyšujú odvody. Ide o 300 tisíc živnostníkov, ktorým sa zvyšujú odvody. Tí budú o 300 eur viac platiť ročne budúci rok. Aj tým zhoršujete pozíciu. Ale najviac, samozrejme, sa to týka 1,5 mil. ľudí, ktorí pri takomto návrhu by prišli o 500 mil. eur ročne a v skrátenom konaní ešte o ďalších 40 mil.. Ide vám o jeden mesiac, vieme všetci, prečo to tak je. Pretože ľudia sú na dovolenkách a zrovna sledovanie politiky určite nie je v týchto dňoch prioritou. Preto práve takýto postup, je to nad slnko jasnejšie. Komu tým pomáhate? Už sme hovorili, že víťazi sú štátny rozpočet, ktorý môže míňať, a čiastočne aj DSS-ky, ktoré majú vyššie príjmy. Takže vôbec nie ľudia, ktorí prichádzajú o svoje príjmy, a vôbec na to nedoplatia najviac bohatí, pretože ako všetci vieme, v druhom pilieri je väčšina ľudí, ktorí nemajú ani priemernú mzdu. Často opakovaná argumentácia z vládnej strany. Riešenie je ale jednoduché. Riešenie len a len pripraviť zodpovedné úsporné opatrenia také, ktoré to skutočne napravia, budú pokračovať v tom trende, aký začala minulá vláda, aj v tom trende, aby sa prijímali predovšetkým opatrenia na príjmovej stránke, nie na výdavkovej. Nie je potrebné brať peniaze ľuďom z druhého piliera. Dá sa šetriť aj ináč. A rozhodne nie je potrebné skrátené legislatívne konanie. Päťsto mil. eur, ktoré sú údajne v tomto štátnom rozpočte tým dôvodom, prečo musí byť realizované skrátené legislatívne konanie, sú výmyslom. Vieme, že sú výmyslom už aj preto, lebo Medzinárodný menový fond dva týždne potvrdil tento stav, že žiadnych 500 mil. eur nechýba a deficit by mal byť dokonca lepší, na úrovni mínus 4,4 percenta, lepší ako je zákon o štátnom rozpočte, ktorý hovorí o úrovni 4,6 percenta. Nuž, a keby bola pravda, že ozaj 500 mil. je problém, no tak, asi sa zaoberáme tým, z čoho to vzniklo. Lenže vy uvádzate, že problém je v mestách a obciach, 126 mil. eur, to neriešite. Že vraj problém je v zdravotníctve, ďalších 100 mil. eur, neriešite. Že vraj problém je s eurofondmi, neriešite. Že vraj problém je vo Fonde národného majetku, žiadne riešenie. Že vraj problém je v operačných programoch, žiadne riešenie. A tak ďalej, a tak ďalej. Je to dôkaz, že vám ide len a len o druhý pilier, len a len o peniaze ľudí. Viem, že pravda je bolestivá, že bolí, ale pravda vždycky bolí, najmä keď klamaní ste boli, ako vieme. A v tomto prípade som si istý, že občania pochopia, o čo vám ide. Stále viac a viac ľudí, ktorí podpisujú petíciu, dokazujú, že im je táto snaha vlády siahnuť na ich dôchodky veľmi, veľmi jasná. My budeme robiť stále všetko preto, aby sme dôchodky z druhého piliera ochránili, aby sme ochránili úspory ľudí, pretože to, o čo tu ide v neposlednej rade, je, aby ľudia si mohli na svoj dôchodok našetriť a aby tie dôchodky mali ozaj vyššie ako doteraz. Ďakujem pekne.